b'\n_START_ARTICLE_\nMainostoimisto\n_START_PARAGRAPH_\nMainostoimisto on palveluyritys, joka tarjoaa mainontaan liittyvi\xc3\xa4 palveluita asiakkailleen, jotka ovat joko yrityksi\xc3\xa4, j\xc3\xa4rjest\xc3\xb6j\xc3\xa4 tai julkisen hallinnon organisaatioita. Palveluja ovat mainoskonseptien suunnittelu ja rakentaminen, markkinointikampanjoiden ja muiden mainospalvelujen toteuttaminen, mainoskampanjoiden rakentaminen ja toteuttaminen sek\xc3\xa4 niihin kuuluvien yksitt\xc3\xa4isten mainosten ja painotuotteiden laatiminen sanoma- ja aikakauslehtiin (ilmoittelu eli lehtimainonta), televisioon (televisiomainonta), radioon tai myym\xc3\xa4l\xc3\xb6ihin (radiomainonta, \xc3\xa4\xc3\xa4nimainonta), internetiin ja muihin tiedotusv\xc3\xa4lineisiin. Mainostoimistoissa teht\xc3\xa4v\xc3\xa4 luova suunnittelu jakautuu tekstien suunnitteluun ja visuaaliseen suunnitteluun. Mainostoimistossa tehd\xc3\xa4\xc3\xa4n joskus my\xc3\xb6s mediasuunnittelu eli ehdotukset tehokkaimpien mainosv\xc3\xa4lineiden k\xc3\xa4yt\xc3\xb6st\xc3\xa4, mutta nykyisin mediasuunnittelua tekev\xc3\xa4t mainostoimistojen sijaan yh\xc3\xa4 useammin erilliset mediatoimistot. Samoin aineistojen tuotanto ja muut erityisosa-alueet voidaan tehd\xc3\xa4 my\xc3\xb6s erillisiss\xc3\xa4 yrityksiss\xc3\xa4 mainostoimiston ulkopuolella. Esimerkiksi mainoselokuvat toteutetaan mainostoimiston suunnitelmien mukaan yleens\xc3\xa4 erillisiss\xc3\xa4 elokuvatuotantoyhti\xc3\xb6iss\xc3\xa4._NEWLINE_Mainostoimistojen ty\xc3\xb6skentelyss\xc3\xa4 korostuvat luovuus, projektinhallinta sek\xc3\xa4 tiimity\xc3\xb6. Mainostoimistojen ty\xc3\xb6skentelytavat ja toimistojen osaaminen vaihtelevat laajalti. Mainostoimistojen koko saattaa vaihdella yhden hengen toimistoista aina sadan hengen konserneihin.\n_START_SECTION_\nMainostoimistot Suomessa\n_START_PARAGRAPH_\nSuomessa toimii noin 2\xc2\xa0000 mainostoimistoa, joissa ty\xc3\xb6skentelee noin 4\xc2\xa0500 henke\xc3\xa4. Mainosmarkkinoiden trendin\xc3\xa4 on jo pitk\xc3\xa4\xc3\xa4n ollut keskittyminen ja kansainv\xc3\xa4listyminen. Suomen 25 suurinta toimistoa vastaa noin 70 prosentista alan kokonaistuloksesta._NEWLINE_Markkinoinnin, teknologian ja luovuuden liitto MTL ry on mainonnan ja markkinointiviestinn\xc3\xa4n toimialan etuj\xc3\xa4rjest\xc3\xb6._NEWLINE_Mainostoimistojen v\xc3\xa4hentyminen ja liiketoiminnan kaventuminen on ollut alalle leimallista jo vuosien ajan ja t\xc3\xa4m\xc3\xa4 on heijastunut my\xc3\xb6s ty\xc3\xb6paikkojen v\xc3\xa4hentymisen\xc3\xa4. Keskim\xc3\xa4\xc3\xa4r\xc3\xa4isen mainostoimiston koko on 22 henke\xc3\xa4, mutta yli nelj\xc3\xa4n hengen toimistoja on maassa ainoastaan noin 100 kpl. Noin 80 prosenttia mainonnan suunnittelusta tapahtuu helsinkil\xc3\xa4isiss\xc3\xa4 toimistoissa.\n_START_SECTION_\nMainonnan ostaminen\n_START_PARAGRAPH_\nMainostoimiston voi palkata toteuttamaan yksitt\xc3\xa4isen mainoksen tai kokonaisen mainoskampanjan. T\xc3\xa4yden palvelun mainostoimisto tarjoaa suunnittelu- sek\xc3\xa4 projektinhallintapalveluita mainoskampanjoiden toteuttamiseksi. Mainostoimisto voi muun muassa asettaa kampanjan tavoitteet, laatia k\xc3\xa4ytett\xc3\xa4v\xc3\xa4n strategian, muotoilla mainonnassa k\xc3\xa4ytett\xc3\xa4v\xc3\xa4t viestit ja niiden tyylin, suunnitella medioiden k\xc3\xa4yt\xc3\xb6n sek\xc3\xa4 hallita kaikkia kokonaisuuteen liittyvi\xc3\xa4 projekteja. Erikoistunut mainostoimisto voi olla keskittynyt vain johonkin osa-alueeseen, kuten mainosmateriaalien tuotantoon tai medioiden k\xc3\xa4yt\xc3\xb6n suunnitteluun._NEWLINE_Mainostoimistoa voi k\xc3\xa4ytt\xc3\xa4\xc3\xa4 sek\xc3\xa4 suunnittelu- ett\xc3\xa4 toteutusteht\xc3\xa4viin. Mainostoimistojen prosessit ja ty\xc3\xb6skentelytavat ovat yleens\xc3\xa4 hioutuneet joko suunnittelun tai toteutuksen puolelle, joten hyv\xc3\xa4\xc3\xa4 suunnittelutoimistoa ei v\xc3\xa4ltt\xc3\xa4m\xc3\xa4tt\xc3\xa4 kannata k\xc3\xa4ytt\xc3\xa4\xc3\xa4 pelk\xc3\xa4st\xc3\xa4\xc3\xa4n omien ajatuksien toteutukseen. Suunnittelevat mainostoimistot ehdottavat asiakkaalle ratkaisuja asiakkaan antaman toimeksiannon perusteella. Valitun ratkaisun l\xc3\xb6ytymisen ja muotoutumisen j\xc3\xa4lkeen toimisto hoitaa kampanjan toteutuksen ja projektinhallinnan. Asiakas voi k\xc3\xa4ytt\xc3\xa4\xc3\xa4 mainostoimistoa my\xc3\xb6s pelk\xc3\xa4st\xc3\xa4\xc3\xa4n toteuttajana, jolloin asiakas vastaa suunnittelusta ja mainostoimisto toimii l\xc3\xa4hinn\xc3\xa4 alihankkijan roolissa._NEWLINE_Mainostoimiston yhteyshenkil\xc3\xb6in\xc3\xa4 asiakasyrityksess\xc3\xa4 ovat yleens\xc3\xa4 markkinointi- ja viestint\xc3\xa4johtajat sek\xc3\xa4 p\xc3\xa4\xc3\xa4llikk\xc3\xb6tason toimihenkil\xc3\xb6t, kuten tuotep\xc3\xa4\xc3\xa4llik\xc3\xb6t. Pienemmiss\xc3\xa4 yrityksiss\xc3\xa4 my\xc3\xb6s toimitusjohtajat osallistuvat usein markkinointiviestinn\xc3\xa4n suunnitteluun. Mainostoimistojen asiakkaiden osaamistaso vaihtelee laajalti. Tyypillinen ns. "osaava" asiakas on yleens\xc3\xa4 kokenut markkinointip\xc3\xa4\xc3\xa4llikk\xc3\xb6, joka antaa mainostoimistolle t\xc3\xa4sm\xc3\xa4llisen ja perusteellisen briefin eli toimeksiannon ja on hyvin perill\xc3\xa4 oman tuotteensa ominaisuuksista sek\xc3\xa4 asiakkaista. Usein asiakkaiden osaaminen saattaa olla kuitenkin enemm\xc3\xa4n oman toimialan erikoisosaamista eik\xc3\xa4 niink\xc3\xa4\xc3\xa4n markkinointiosaamista, jolloin ty\xc3\xb6skentelyn toimintamallit saattavat olla hyvinkin erilaisia.'